অন্যদিকে পহেলা বৈশাখ বিকেলে রাজধানীর বিভিন্ন স্থান থেকে আসা দর্শনার্থীদের ভিড়ে হাতিরঝিল জনস্রোতে পরিণত হয়। এ যেন তরুণ-তরুণী, কিশোর- কিশোরী, প্রেমিক-প্রেমিকার মিলন মেলা। যেখানে নেই ঝগড়া-বিবাদ এমনকি ধনী-গরিবের ভেদাভেদ। হাতিরঝিলের এফডিসি গেটের বাস ও ওয়াটার (ট্যাক্সি সার্ভিস) বাসগুলোতে টিকিটের জন্য যাত্রীদের ছিলো দীর্ঘ লাইন। অতিরিক্ত গরমে দর্শনার্থীদের মধ্যে ক্লান্তির ছাপ দেখা গেলেও মনের আনন্দের কাছে এ যেন কিছুই না। একই অবস্থা গুলশানসহ অন্যান্য বাস ও ওয়াটার বাস কাউন্টারগুলোতে। ফলে শিশুদের হাতিরঝিল দেখাতে এসে ভোগান্তিতে পড়তে হয়েছে বাবা মাকে। রাজধানীর উত্তরা থেকে সন্তানদের নিয়ে আসা অপূর্ব কুমার বলেন, পৌনে এক ঘণ্টা লাইনে দাঁডিয়ে ওয়াটার বাসের টিকিট পেয়েছি। এতে আমার ছেলে-মেয়ে ক্লান্ত হয়ে পড়েছে। তারপরও নতুন বছর উপলক্ষে এটা আমার কাছে কোনো কষ্ট মনে হচ্ছে না।